Skont il-Proġett Daphne 17 Black hija kumpanija bbażata f’Dubaj, deskritta bħala “target client” tal-kumpaniji fil-Panama ta’ Mizzi u Schembri L-eks Kap tal-Oppożizzjoni Simon Busuttil qal fil-Qorti li Prim Ministru Joseph Muscat qed jidher kompliċi meta jibqa' jipproteġi lill-Ministru Konrad Mizzi u liċ-Chief of Staff tal-Prim Ministru, Keith Schembri, anke wara l-allegazzjonijiet tal-kumpanija 17 Black. Busuttil qal dan meta kien qed jixhed quddiem il-Maġistrat Francesco Depasquale wara li x-xahar li għadda, hu u l-Ewroparlamentari David Casa, ippreżentaw rikors fil-Qorti għall-Ftuħ ta’ inkjesta maġisterjali kontra l-Ministru Mizzi u ċ-Chief of Staff Keith Schembri. Anke dalgħodu, Busuttil kien akkumpanjat minn David Casa li insista kif huwa importanti li wieħed jasal għall-konklużjonijiet ta’ dawn l-allegazzjonijiet biex tkun evitata “aktar ħsara li qed issir lill-pajjiż.” Huwa faħħar il-Proġett Daphne u saħaq li għad iridu joħorġu aktar stejjer li se jkomplu joħolqu pressjoni fuq il-Gvern. Skont il-konsorzju internazzjonali, 17 Black hija kumpanija bbażata f’Dubaj, deskritta bħala “target client” tal-kumpaniji fil-Panama ta’ Mizzi u Schembri. Il-Proġett Daphne kien qal li €1.3 miljun kienu trasferiti lill-kumpanija 17 Black, $200,000 minnhom mill-aġent lokali tat-Tanker tal-LNG. Jekk il-Maġistrat Depasquale jiddeċiedi li hemm biżżejjed provi biex tinfetaħ investigazzjoni, l-inkjesta tgħaddi f’idejn Maġistrat li jitla’ bil-polza. "Il-verità titla' f'wiċċ l-ilma" - PM Fi stqarrija b'reazzjoni, il-Partit Laburista saħaq li sena wara li ħadd ma ssostanzja xejn dwar l-allegazzjoni Egrant, "l-istess tlieta min-nies," qed iżidu d-doża u "qed jattribwixxu gideb ġdid dwar il-Prim Ministru." "Ħadd ma emmen lil dawn it-tliet deputati Nazzjonalisti sena ilu. U ħadd mhu se jemminhom illum," saħaq il-PL. L-istqarrija ttemm tgħid li l-verità titla’ f’wiċċ l-ilma u Busuttil u "l-bella kumpanija tiegħu" jridu jerfgħu r-responsabbiltajiet politiċi tagħhom.